|  |  |
| --- | --- |
|  | **ОБЯВА**  **за приемане на проектни предложения за предоставяне на**  **безвъзмездна финансова помощ от страна на Република България** |

Министерство на външните работи на Република България чрез Посолството на Република България в Социалистическа република Виетнам обявява процедура по приемане и подбор на предложения за проекти, които ще бъдат изпълнявани с безвъзмездна финансова помощ в рамките на официалната помощ за развитие на Република България с начален срок на изпълнение през 2022 година.

**Приоритетните области и направления за изпълнение на проекти на територията на Виетнам са:**

*- Осигуряване на приобщаващо и качествено образование;*

*- Насърчаване равнопоставеността на половете и приобщаващо развитие;*

*- Повишаване на качеството на здравеопазването;*

*- Повишаване на икономическата свързаност и създаване на условия за устойчиво икономическо развитие, подкрепа за приобщаващото предприемачество и съдействие за прилагането на стандартите на ЕС (вкл. по линия на „Екип Европа“).*

**1. Цели и обхват на проектите:**

* *Създаване на условия за качествено и достъпно образование, чрез повишаване на квалификацията на учителите, модернизиране на обучителни програми, насърчаване на международните връзки и обмен между образователни институции, въвеждане на съвременни технологични решения в учебни заведения; осигуряване на оборудване за учебни заведения и др.;*
* *Подкрепа за уязвими групи, напр. хора с увреждания, жени-мигранти в големите градове на Виетнам и др., за придобиване на професионални и социални умения; защита на правата на децата;*
* *Насърчаване изграждането на механизми и създаване на условия за равноправно участие на жени и момичета в процеси, свързани с мира и сигурността, както и в икономическия, обществен и културен живот; помощ и подкрепа за уязвими групи жени и момичета; подобряване достъпа на жени до здравни грижи;*
* *Осигуряване на качествени здравни грижи и превенция чрез модернизация на медицинско оборудване, развитие на административния капацитет на сектора на здравеопазването, повишаване на готовността за реакция при извънредни ситуации за общественото здраве, обмен на опит в здравната сфера, превенция на болести, в т.ч. зоонозни заболявания, традиционна медицина;*
* *Създаване на условия за повишаване на икономическата свързаност между България и Виетнам, напр. чрез провеждане на семинари за обмен на информация по възможностите за бизнес по линия на Споразумението за свободна търговия между ЕС и Виетнам, в т.ч. в хибриден/онлайн формат, запознаване с възможностите и правилата за пазарен достъп, хармонизиране на митнически стандарти, фитосанитарен контрол, подкрепа за приобщаващо предприемачество и др.*

**2.   Целеви групи:**

*- Държавна и местна администрация на Виетнам;*

*- Образователни институции – висши учебни заведения, детски градини, училища и др.;*

*- Здравни институции – болници, поликлиники;*

*- Социални институции – домове за хора в неравностойно положение, дневни центрове и др., регистрирани съгласно местното законодателство;*

*- Неправителствени организации, регистрирани съгласно местното законодателство.*

**3.  Очаквани резултати:**

* *Утвърждаване на доброто име и международния авторитет на Република България; разширяване на възможностите за пренос на експертиза между България и Виетнам в контекста на миналия ни опит и отношенията на традиционно сътрудничество;*
* *Утвърждаване принципите на доброто управление, водещо към устойчиво и приобщаващо икономическо и социално-обществено развитие;*
* *Повишаване на благоденствието чрез повишаване на квалификацията и създаване на значима инфраструктура в областта на образованието и здравеопазването;*
* *Създаване на устойчив капацитет за повишаване на качеството на здравните грижи и за превенция на разпространението на заразни болести;*
* *Възприемане и прилагане на добри практики и европейски стандарти за овластяването на жените, защита на правата на децата, хората с увреждания и други уязвими групи;*
* *Възприемане и прилагане на добри практики и европейски стандарти в сферата на приобщаващото предприемачество.*

**4. Допустими стойности на проектите:**

4.1. Минималната допустима стойност на проект е 5 000 лв.

4.2. Препоръчителната максимална стойност на проект е:

* за проекти, чиято основна цел е доставка на стоки и/или предоставяне на услуги - до 70 000 лв.;
* за проекти, чиято основна цел е извършване на ремонтни и/или строителни дейности - до 150 000 лв.

4.3. Осигурено от кандидата съ-финансиране на дейности по проекта ще се разглежда като предимство при оценяването, подбора и одобряването на проектите.

**5. Срокове за изпълнение и продължителност на проектите:**

5.1. Проектните предложения трябва да съдържат индикативен начален срок за изпълнение на проекта след 1 март 2022 г. и не по-късен от 30 ноември 2022 г.

5.2. Изпълнението на проекта трябва да приключи не по-късно от 31 декември 2024 г.

**6. Допустими кандидати:**

* Първостепенни и второстепенни разпоредители с бюджет – юридически лица на Виетнам;
* Международни и местни неправителствени организации, регистрирани съгласно местното законодателство;
* Общини и техни обединения;
* Образователни, здравни и социални институции;
* Международни хуманитарни организации.

Не могат да кандидатстват за участие в предоставянето на помощ за развитие физически и юридически лица, за които са налице обстоятелства по чл. 23, ал. 3-8[[1]](#footnote-1) от Постановление № 234 на Министерския съвет от 01.08.2011 г. за политиката на Република България на участие в международното сътрудничество за развитие.

**7. Допустими дейности и разходи по проектите:**

**7.1. Разходите за изпълнение на проекта трябва да отговарят едновременно на следните условия:**

- да са законосъобразни и да отговарят на принципите на отговорност, икономичност, ефикасност, ефективност и прозрачност;

- да са извършени срещу необходимите разходо-оправдателни документи - фактури или други документи с еквивалентна доказателствена стойност;

- да са в рамките на стойността на проекта;

- да не са финансирани със средства по друг проект, програма или каквато и да е друга финансова схема, произлизаща от националния бюджет, бюджета на ЕС или на друг донор.

**7.2.** **Задължителни дейности, които трябва да бъдат предвидени в проекта:**

- изготвяне на одитен доклад от независим финансов одитор;

- дейности за осигуряване на публичност и видимост на предоставената финансова помощ, съгласно Насоките за публичност и видимост на българската помощ за развитие, на стойност от 3 до 5 % от общата стойност на проекта, но не повече от 5 хиляди лева.

**7.3.** **Примерни дейности, които могат да бъдат финансирани:**

* *Разработване на нови/осъвременяване на съществуващи обучителни модули и разработване на обучителни помагала и материали;*
* *Подобряване на достъпа до образование; повишаване на квалификацията на учителите;*
* *Организиране и провеждане на обучения за служителите от администрацията;*
* *Провеждане на обучения по конкретни теми в български и местни институции за обмен на добри практики и повишаване на квалификацията на служителите от администрацията и други регистрирани, съгласно местното законодателство юридически лица;*
* *Организиране и провеждане на семинари, форуми, конференции;*
* *Разработване на изследвания и стратегии;*
* *Създаване на условия за равнопоставено участие на жени в икономическия, обществен и културен живот;*
* *Защита и гарантиране правата на децата, хората с увреждания и други уязвими групи;*
* *Задълбочаване на взаимодействието между институциите на централно, регионално и местно ниво;*
* *Повишаване на готовността за реакция при извънредни ситуации за общественото здраве; обмен на опит в здравната сфера; превенция на болести;*
* *Закупуване и доставка на оборудване и материали, предназначени за висши учебни заведения, училища, детски градини, болници, домове за деца с увреждания и т.н.;*
* *Строително-ремонтни работи за извършване на подобрения на училища, болници, детски градини, социални центрове и домове и др.*

**8. Необходими документи за кандидатстване:**

Формуляр за кандидатстване е наличен на следната интернет страница на български и английски език: <https://www.mfa.bg/bg/3865>

Всички графи на формуляра следва да бъдат надлежно попълнени на български и/или английски език. В случай на установяване на пропуски, които възпрепятстват оценката на проектното предложение, Посолството на Република България в Социалистическа република Виетнам може да изисква в кратки срокове допълнителна информация. Неполучаването на такава информация в определения срок се счита за основание за отхвърляне на предложението.

**9. Начин и срокове за приемане на проектите:**

*Проектните предложения с приложена документация към тях следва да се изпращат в срок до 30 юни 2021 г. по следните начини:*

*- По електронна поща на адрес* [*embassy.hanoi@mfa.bg*](mailto:embassy.hanoi@mfa.bg) *във формат PDF и DOC/DOCX.*

*- По пощенски път на адрес: Embassy of the Republic of Bulgaria in Hanoi, № 5, Ngo 294, Kim Ma Street, Ba Dinh, Hanoi.*

**10. Допълнителна информация:**

Кандидатите се уведомяват за резултатите от процедурата по оценяване, подбор и одобрение на проектните предложения в срок до 14 работни дни от приключване на отделните етапи на процедурата. Посолството на Република България в Социалистическа република Виетнам няма задължение да информира кандидатите за основанията за одобрение или отхвърляне на постъпилите проектни предложения.

**Приложение 1**

**Постановление № 234 на Министерския съвет от 01.08.2011 г. за политиката на Република България на участие в международното сътрудничество за развитие (извадки)**

**Чл.23**(**3**) **Не може да кандидатства за участие в предоставяне на помощ за развитие юридическо лице, което**:

1. е обявено в несъстоятелност;
2. е в производство по ликвидация или се намира в подобна процедура съгласно националните закони и подзаконови актове;
3. е в открито производство по несъстоятелност или е сключило извънсъдебно споразумение с кредиторите си по смисъла на чл. 740 от Търговския закон, а в случай че кандидат е чуждестранно лице - се намира в подобна процедура съгласно националните закони и подзаконови актове, включително когато неговата дейност е под разпореждане на съда, или е преустановило дейността си;
4. е лишено от правото да упражнява определена професия или дейност съгласно законодателството на държавата, в която е извършено нарушението;
5. има парични задължения към държавата или към община по смисъла на чл. 162, ал. 2 от Данъчно-осигурителния процесуален кодекс, установени с влязъл в сила акт на компетентен орган, освен ако е допуснато разсрочване или отсрочване на задълженията, или парични задължения, свързани с плащането на вноски за социално осигуряване или данъци съгласно правните норми на държавата, в която е установено;
6. има наличие на непогасени частни задължения към държавата, изброени в чл. 3, ал. 7 от Закона за Националната агенция за приходите.

**(4) Не може да кандидатства за участие в предоставянето на помощ за развитие юридическо лице, член на чийто управителен орган**:

1. е осъждан с влязла в сила присъда за престъпление от общ характер;
2. не е изпълнил задълженията си, свързани с плащане на вноски за социално осигуряване или плащане на данъци в съответствие с приложимото към лицето законодателство;
3. е предоставил умишлено документи с невярно съдържание при осигуряване на информация, изискана като условие за финансиране на дейности по линия на помощта за развитие, или не е предоставил такава информация;
4. е лишен от правото да упражнява определена професия или дейност съгласно законодателството на държавата, в която е извършено нарушението;
5. е юридическо лице, за което е налице обстоятелство по ал. 3;
6. има наличие на непогасени частни задължения към държавата, изброени в чл. 3, ал. 7 от Закона за Националната агенция за приходите.

**(6) Когато членове на управителните органи са юридически лица, изискванията на ал. 5 се отнасят до техните представители в съответните управителни органи.**

**(7) Не могат да кандидатстват за участие в предоставянето на помощ за развитие лица**:

1. при които член на управителен или контролен орган, както и временно изпълняващ такава длъжност, включително прокурист или търговски пълномощник, е свързано лице по смисъла на § 1, т. 1 от допълнителната разпоредба на Закона за предотвратяване и установяване на конфликт на интереси с ведомството, администриращо съответния проект, или със служители на ръководна длъжност в неговата организация;
2. които са сключили договор с лице по чл. 21 или 22 от Закона за предотвратяване и установяване на конфликт на интереси.

1. Виж Приложение 1 към обявата [↑](#footnote-ref-1)